Gullrute-kjendisene pynter seg til fest
- Jeg er ganske spent. Jeg har jo aldri vært på Gullruten før, sier Mariann Hole, som er nominert i kategorien «Beste kvinnelige skuespiller» for innsatsen i «Halvbroren». Hun er glad for tilbudet om å få lagt sminke og hår foran showet - mest på grunn av nervene. - Ja, jeg er litt nervøs, så jeg kunne nok ha blitt sint på krølltanga hvis jeg skulle fikse alt selv. Nå skal vi på middag med hele «Halvbroren»-gjengen, forteller Hole. Rett ved siden av møter vi den danske stjerneskuespilleren Iben Hjelje, som synes det er stor stas å være nominet i en norsk prisutdeling. - Vi har ledd litt av at både jeg og Tuva (Novotny som også spiller i «Dag») kjemper om denne prisen. Vi håper vi kan hente den hjem, sier Hjelje som er nominert for rollen i «Dag». - «Dag» er en superfin serie, så jeg heier også litt på dem, men mest på «Halvbroren», sier Mariann Hole, mens Iben Hjelje innrømmer at hun ikke vet så altfor mye om sine norske konkurrenter. - Nei, det er utrolig dumt at vi ikke har et større nordisk samarbeid. Det er jo så mange fine norske produksjoner som ikke kommer på dansk fjernsyn, og hvis de kommer, blir de ofte lagt på en eller annen rar kanal, sier Hjelj - som overhodet ikke er nervøs foran prisutdelingen. - Neinei, dette blir en stor fest. Det er uansett en stor ære å bli nominert, og jeg gleder meg til showet. Vi håper det blir en stor «Dag»-fest, sier den danske skuespilleren som gjerne kan tenke seg å være med videre i «Dag». Også Bjørn Ali Abdullah fra «Hele Norge baker» var innom jentenes beauty lounge. Han er nominert i den litt kuriose kategorien «Årets deltaker» under prisutdelingen. - Jeg håper jeg kan få litt farge i ansiktet før showet, ler Bjørn Ali. Noen var litt mer flau over settingen: - Hehe, ja, jeg blir litt flau av dette, men jeg tør ikke si nei, for da blir sikkert alle de andre finere enn meg. Så jeg kan ikke risikere å bare bli den grå musa med hestehale, ler skuespiller Anna Bache-Wiig som i år har vært med i en av Gullrute-juryene. Selv dukker hun i løpet av året som kommer opp i en ny psykologisk TV-serie på NRK som heter «Mammon» sammen med blant andre Jon Øigarden. Per Sundnes var også innom sminkesalongen for å sjekke temperaturen. Han er en av kveldens prisutdelere. - Gullruten er litt sånn reunion for gjengen som lagde «Store studio» i sin tid, forteller Sundnes. Sjefen for beautysalongen, Tor Kristian Lund fra Isadora var strålende fornøyd. - Vi har vel gjort make up på rundt 50 personer, slik at de er blitt flotte til Gullrute-festen. De har fått champagne, make up og hår, så dette er litt av en drøm. det er litt som å være i New York eller Hollywood, sier Lund til VG.
VG sjekket stemningen i Gullrute-gjestenes Beauty-lounge før showet i kveld, og side om side satt de to konkurrentene i «Beste kvinnelige skuespiller», Iben Hjelje og Mariann Hole.